རྒྱ་སོགས་མི་རིགས་གཞན་གྱི་གནའ་བོའི་དུས་ཀྱི་གཞུང་ཕྱོགས་ཀྱི་དེབ་ཐེར་དུའང་མ་རྟོགས་ལོག་རྟོག་ལས་བྱུང་བའི་བཤད་ཡམས་ནོར་འཁྲུལ་ཅན་དང་།ཕྱོགས་ཞེན་དང་རིས་སུ་ཆད་པའི་ལྟ་ཚུལ་དང་།སྐབས་ཐོག་གི་སྲིད་ཀྱི་དགོས་མཁོ་སོགས་ཀྱི་དབང་གིས་གནས་ཚུལ་དངོས་དང་མི་མཐུན་པར་བྲིས་པ་སོགས་མང་དུ་མཆིས་པ་སྨོས་མ་དགོས་མོད།སྤྱིར་ན་རྒྱའི་གཞུང་ཕྱོགས་ཀྱི་ལོ་རྒྱུས་དེབ་ཐེར་དེ་དག་ནི་ལོ་རྒྱུས་འབྲི་མཁན་བློན་པོ་དག་གིས་སྐབས་ཐོག་དེ་རང་དུ་ཉིན་རེའི་བྱུང་བ་ཟིན་ཐོར་བཀོད་པ་དང་།ཕྱིས་ཀྱི་ལོ་རྒྱུས་སྨྲ་བ་གྲགས་ཅན་ཚོས་དེ་ཉིད་གཞིར་བཟུང་ནས་བསྒྲིགས་ཤིང་བརྩམས་པ་ཡིན་པས་ལྟོས་བཅས་སུ་བཤད་ན་ཡིད་རྟོན་རུང་བའི་ཚད་ཅུང་མཐོན་པོར་སོན་ཡོད།དེ་བས་ང་ཚོས་ལོ་རྒྱུས་ཡིག་ཆ་འདི་དག་དཔྱད་གཞིར་འཛིན་པའི་དུས་ན་རྟོག་དཔྱོད་མེད་པར་ཧྲིལ་གྱིས་ལེན་པ་དང་ཧྲིལ་གྱིས་འདོར་བའི་མཐའ་གཉིས་ལ་མི་ལྷུང་རྒྱུ་དེའང་ཤིན་ཏུ་གལ་ཆེ་བ་མང་དུ་སྨྲ་དགོས་ཅི།